Comandantul polonez al Eurocorps, demis din funcție după o anchetă de contraspionaj
Data publicării:
Ministerul polonez al Apărării a anunţat miercuri că l-a demis din funcţie "cu efect imediat" pe comandantul polonez al statului major unic, Eurocorps, în urma unei anchete de contraspionaj militar, informează France Presse.
Serviciile de informaţii au "deschis o anchetă de control" asupra accesului generalului-locotenent Jaroslaw Gromadzinski la informaţii secrete, în urma "noilor informaţii despre ofiţer", potrivit unui comunicat de presă al Ministerului Apărării.
"În consecinţă, s-a luat decizia de demitere a generalului Gromadzinski din funcţiile sale de comandant al Eurocorps şi rechemarea imediată a acestuia în ţară", a spus ministerul, potrivit căruia un alt ofiţer va fi desemnat să "asigure continuitatea" în postul deţinut până acum de general şi acest lucru "cu efect imediat".
Ministerul polonez nu a oferit detalii despre noile informaţii în legătură cu generalul, nici despre ancheta în curs.
Înainte de a deveni comandantul Eurocorps în iunie anul trecut, generalul Gromadzinski a fost mai ales consilier-coordonator al şefului de stat major al armatei poloneze, notează France Presse, citată de Agerpres.
În ultimele luni, el a făcut parte din echipa internaţională de asistenţă pentru Ucraina la Wiesbaden în Germania, unde, alături de militari americani, a fost responsabil cu pregătirea soldaţilor ucraineni.
Creat în 1992, Eurocorps este un corp de armată unic în felul său şi care reuneşte o mie de militari din şase ţări membre, numite "naţiuni-cadru" (Franţa, Germania, Spania, Belgia, Luxemburg şi Polonia), ce finanţează şi administrează organizaţia.
Mai multe "naţiuni asociate" (Grecia, Turcia, Italia, România şi Austria) susţin de asemenea Eurocorps, punându-i la dispoziţie ofiţeri în statul major.
Acest corp, a cărui misiune este să dirijeze şi să coordoneze operaţiuni multinaţionale la scară largă pentru UE şi NATO, poate comanda până la 60.000 de militari ai forţelor terestre.
Cartierul general al Eurocorps este instalat la Strasbourg.